Siste fase i meglingen: Dette krever LOs grunnplan
Kravet fra grasrota i LO før nattens megling er unisont: De vil ha fem prosent lønnsøkning. Og fete sjefslønninger øker streikeviljen. I helgen avgjøres rammene for hvor mye det norske folk får i lønnsøkning i år. Ved midnatt går meglingsfristen ut for det såkalte frontfagsoppgjøret, hvor Fellesforbundet (LO) og Norsk Industri (NHO) leder an. Det blir trolig megling til langt utpå søndagen. Blir de ikke enige, tas rundt 15300 ansatte i disse bedriftene ut i streik. Det inkluderer rundt 1000 medlemmer i Parat. Lørdag kveld varslet Fellesforbundet at de dobler streikeuttaket til rundt 29 000. Dermed kan ytterligere 15 000 tas ut fra torsdag morgen.  Ute på gate og gølv er forventningene store. – Det er på tide med et lønnsløft, sier Rune Nyvoll. Vi møter han og kollegaen Farhad ved byggeplassen regjeringskvartalet i Oslo, hvor de jobber. – Vi forventer minst fem prosent, er Farhads hilsen til Fellesforbund-leder Jørn Eggum, som leder meglingen på vegne av LO. De to er medlem i Eggums forbund. 4,1–5 er handlingsrommet Tallgrunnlaget for oppgjøret er at partene legger til grunn at prisveksten i år blir 4,1 prosent. Det betyr at Eggum må fikse minst det, for å nå forbundets mål om reallønnsvekst i år. Reallønnsvekst betyr at lønningene stiger mer enn prisene. Dette kan du få i kroner og øre, hvis økningen blir fem prosent. Det er ikke bare økning i egen lønn grunnplanet i LO er opptatt av. I de siste ukene er lønnsnivået til en rekke toppledere i norsk næringsliv blitt kjent. Sjefslønninger provoserer Nyvoll sier de høye lønningene til toppsjefene provoserer voldsomt og bidrar til kampvilje: – Klare for streik – Det ser ut som om de bare tenker på seg selv. Sånn oppleves det for folk flest, sier Nyvoll. Den holdningen er utbredt. Industriselskapet STS Isonor AS på Nesttun i Bergen har 704 ansatte, hvorav 350 er organisert i Fellesforbundet. – Vi er klare for å streike. La det ikke være tvil om det. Nå er det arbeidernes tur, sier klubblederen der, Alexsander Torsvik. – Kraftig provoserende Han vil også se femtallet. – Etter så mange år med reallønnsnedgang, må vi i år ha en skikkelig reallønnsvekst over fem prosent. Det er en klar forventning fra våre medlemmer. Han sier deres medlemmer også reagerer kraftig på lønnsnivået til toppledere. – Det er kraftig provoserende å se på lønningene til toppene i Norge. Det er hinsides. Sjefene vasser i pengene – verdier som dem på gølvet skaper. Det er forståelig at de skal ha lønn for ansvaret, men det må finnes grenser. STS leverer blant annet stillas og isolering til de store offshoreverftene langs kysten, inkludert Aker Stord og på Mongstad. Gir marsjordre til Eggum Vi finner de samme forventningene og det samme sinne blant ansatte i industriselskapet Beerenberg på Kokstad utenfor Bergen. De har 1400 ansatte, som i hovedsak jobber med vedlikehold av olje- og gassanlegg på norsk sokkel. Klubbleder for Fellesforbundet i Beerenberg, Andre Simonsen, sier det er store forventninger til helgens megling blant de ansatte. – Vi må komme over fem prosent lønnsøkning. Alt under det blir for lite etter den reallønnsnedgangen vi har opplevd de senere årene, er hans klare marsjordre til leder Jørn Eggum i Fellesforbundet. – Ekstremt provoserende Han sier sjefslønnene er som bensin på meglingsbålet. – Det er mildt sagt ekstremt provoserende at det er blitt vanlig i store norske selskaper med lønn mellom 15 og 35 millioner kroner, sier Simonsen. – Det blir argumentert med at de kan forsvinne til jobber i utlandet, hvis sjefslønnsnivået i Norge ikke holder følge med nivået ute? – Vi må ut fra de samme argumentene moderere oss, fordi vi i frontfaget ikke kan få store lønnsløft fordi vi da kan bli utkonkurrert av bedrifter i utlandet. Det er provoserende at når vi får en tier, så får sjefene 100.000. Trolig megling til langt utpå søndagen Mye tyder på at meglingsresultatet ikke vil bli kjent før utpå søndagen: De siste års meglinger har foregått mange timer på overtid, langt utpå søndagen. Lørdag ettermiddag gikk også riksmegleren langt i å signalisere at det blir megling langt på overtid.  Ingen av partene i meglingen ønsker å kommentere denne saken. De er enige om ikke å kommentere noe meglingsrelatert, mens meglingen pågår. Men før meglingen ble problemstillingen med høye lederlønninger løftet av Frifagbevegelse og Klassekampen. – Sover godt om natten Da sa forhandlingsleder i Norsk Industri, Knut E. Sunde, dette: – Jeg forholder meg til tallene fra teknisk beregningsutvalg (TBU), som partene er enige om. Der fremgår det at administrerende direktører har dårligst lønnsutvikling av alle, og særlig de i industrien. Selv om medieoppslag om lederlønninger skaper bølger, sover jeg godt om natten. TBU er utvalget som leverer statistikken som partene legger til grunn i oppgjørene.
Signalene fra grunnplanet i Fellesforbundet (LO) foran nattens avsluttende megling, er at lønnsøkningen bør være på fem prosent.  Meglingsfristen går ut kl. 24.00, og rundt 15 300 arbeidere kan havne i streik. Høye sjefslønninger øker streikeviljen. Lørdag varslet Fellesforbundet at de dobler antall medlemmer som kan tas ut i streik. Dermed kan ytterligere 15 000 tas ut fra torsdag morgen.